**ELŐTERJESZTÉS**

**a Gazdasági és Jogi Bizottság 2025. szeptember 26-i ülésére**

**Javaslat a „Legjobb Önkormányzati Gyakorlatok Programja 2025” elnevezésű felhívásra benyújtott pályázatok jóváhagyására**

Szombathely Megyei Jogú Város Önkormányzata a „Legjobb Önkormányzati Gyakorlatok Programja 2025**”** felhívásra benyújtotta pályázatait. A program célja, hogy a legalább egy éve működő, hatékony, innovatív és más önkormányzatok által is adaptálható helyi megoldásokat szélesebb körben ismertté és elismertté tegye. A program a jó gyakorlatok terjedését és az önkormányzatok közötti tudásmegosztást kívánja elősegíteni, az értékelés során külön figyelmet fordítva a fenntarthatóságra, hatékonyságra és mások általi alkalmazhatóságra.

Szombathely Megyei Jogú Város Önkormányzata a „Legjobb testvértelepülési gyakorlatok”, valamint az „Önkormányzati innovációk”témakörökben adott be pályázatokat.

A „Legjobb testvértelepülési gyakorlatok” kategóriában a Lecco testvérvárossal közösen megvalósított projektje került benyújtásra. A közös kezdeményezés egy uniós forrásból finanszírozott program volt, amelyben a két város diákjai, tanárai és szakértői kölcsönösen meglátogatták egymást, bemutatták helyi jó gyakorlataikat, és egy fenntarthatósági témákra épülő verseny keretében a diákok tudásukat is összemérhették. A program hozzájárult a testvérvárosi kapcsolatok erősítéséhez, a fiatalok nemzetközi tapasztalatszerzéséhez és a fenntarthatóság terjesztéséhez.

Az „Önkormányzati innovációk” kategóriában a Szent Márton Esélyegyenlőségi Támogatási Programra (továbbiakban: Támogatási Program) vonatkozóan került pályázat benyújtásra. A Támogatási Program azokat a szociálisan hátrányos helyzetű, tehetséges gyermekeket támogatja, akik életvitelszerűen Szombathelyen élnek. A Támogatási Program feltételeit teljesítő, a mentorokkal folyamatosan együttműködő támogatottak a támogatási időszakra (tárgyév szeptember 1-től következő év augusztus 31-ig) 500 000 Ft/fő összegű természetbeni támogatásban részesülnek. A támogatási összeg a gyermek tehetségének fejlesztésével és gondozásával összefüggő kiadásokra, valamint az egyéni élethelyzetből fakadó szociális hátrányok leküzdését szolgáló, felzárkóztatást célzó szükségletek kielégítésére használható fel. A Támogatási Program hosszú távú, személyre szabott, kliensközpontú segítés, egészen az önálló élet kezdéséig.

A „Legjobb Önkormányzati Gyakorlatok Programja 2025” felhívás keretében az első helyezett önkormányzat 500 000 Ft pénzjutalomban részesül, a második helyezett 250 000 Ft-ot nyer, míg a harmadik helyezett számára két fő részére külföldi tanulmányúton való részvétel biztosított. Az elnyert pénzjutalom szabadon, ám a pályázott jó gyakorlathoz kapcsolódóan, a TÖOSZ-szal (Települési Önkormányzatok Országos Szövetsége) előzetesen egyeztetett célokra használható fel. A pályázat benyújtásához szükséges dokumentáció a kitöltött adatlapból, egy képi prezentációból, valamint egy, a jó gyakorlatot bemutató 2 perces videóból állt. A pályázatok benyújtásához a pályázó önkormányzat részéről önerő bevonása nem volt szükséges.

Tájékoztatom a Tisztelt Bizottságot, hogy a szóban forgó pályázatok beadására 2025.09.01. napjáig volt lehetőség, mely határidőig önkormányzatunk részéről a „C-Energy – Customized Energy: Energy Policies in a changing world”, valamint a „Szent Márton Esélyegyenlőségi Támogatási Program” projektcímekkel kerültek pályázatok benyújtásra.

Kérem a Tisztelt Bizottságot, hogy az előterjesztésben foglaltakat megtárgyalni, a pályázatok utólagos benyújtását jóváhagyni és a határozati javaslatokat elfogadni szíveskedjék.

**Szombathely, 2025. szeptember „ „**

**/: Dr. Nemény András :/**

**I.**

**Határozati javaslat**

**……/2025. (IX.26.) GJB számú határozat**

1. Szombathely Megyei Jogú Város Gazdasági és Jogi Bizottsága az SZMSZ 51.§ (3) bekezdés 25. pontja alapján utólagosan egyetért azzal, hogy az Önkormányzat a „Legjobb Önkormányzati Gyakorlatok Programja 2025” elnevezésű pályázaton részt vegyen a „C-Energy – Customized Energy: Energy Policies in a changing world” elnevezésű pályázattal.
2. A Bizottság felhatalmazza a Polgármestert, hogy nyertes pályázat esetén a támogatási szerződést aláírja.

**Felelős:** Dr. Nemény András polgármester

Bokányi Adrienn, a Gazdasági és Jogi Bizottság elnöke

(A végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**Határozati javaslat**

**……/2025. (IX.26.) GJB számú határozat**

1. Szombathely Megyei Jogú Város Gazdasági és Jogi Bizottsága az SZMSZ 51.§ (3) bekezdés 25. pontja alapján utólagosan egyetért azzal, hogy az Önkormányzat a „Legjobb Önkormányzati Gyakorlatok Programja 2025” elnevezésű pályázaton részt vegyen a „Szent Márton Esélyegyenlőségi Támogatási Program” elnevezésű pályázattal.
2. A Bizottság felhatalmazza a Polgármestert, hogy nyertes pályázat esetén a támogatási szerződést aláírja.

**Felelős:** Dr. Nemény András polgármester

Bokányi Adrienn, a Gazdasági és Jogi Bizottság elnöke

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal